“แบงก์ชาตินิวซีแลนด์” ขึ้นดอกเบี้ย 0.5% สกัด “เงินเฟ้อ” หลังพุ่งสูงรอบ 30 ปี
“แบงก์ชาตินิวซีแลนด์” ปรับขึ้นอัตราดอกเบี้ย 0.5% สู่ระดับ 3.0% เพื่อสกัดเงินเฟ้อพุ่งขึ้นอย่างรุนแรง หลังเงินเฟ้อแตะระดับสูงสุดในรอบ 30 ปี พร้อมคาดการณ์อัตราดอกเบี้ยจะแตะระดับ 4.0% ภายในต้นปีหน้า
“แบงก์ชาตินิวซีแลนด์” ปรับขึ้นดอกเบี้ย 0.5% สู่ระดับ 3.0% เพื่อสกัดเงินเฟ้อพุ่งขึ้นอย่างรุนแรง หลังพุ่งสูงสุดรอบ 30 ปี
17 ส.ค. 2565

ผู้สื่อข่าวรายงานว่า ธนาคารกลางนิวซีแลนด์ (RBNZ) มีมติปรับขึ้นอัตราดอกเบี้ยนโยบายติดต่อกันเป็นเดือนที่ 7 ในวันนี้ (17 ส.ค.65) และส่งสัญญาณว่าจะเร่งคุมเข้มนโยบายการเงินเชิงรุกตลอดช่วงหลายเดือนข้างหน้า เพื่อสกัดเงินเฟ้อที่พุ่งขึ้นอย่างรุนแรง
ทั้งนี้ RBNZ มีมติปรับขึ้นอัตราดอกเบี้ยนโยบาย 0.50% สู่ระดับ 3.0% ซึ่งเป็นระดับสูงสุดนับตั้งแต่เดือนก.ย. 58 พร้อมคาดการณ์ว่า อัตราดอกเบี้ยจะแตะระดับ 4.0% ภายในต้นปีหน้า เทียบกับการคาดการณ์ก่อนหน้านี้ที่ 3.7%
โดยเงินเฟ้อนิวซีแลนด์แตะระดับสูงสุดในรอบ 30 ปี ที่ 7.3% ในไตรมาส 2/65 แม้ว่า RBNZ เร่งยุตินโยบายกระตุ้นเศรษฐกิจที่บังคับใช้ในช่วงที่โควิด-19 ระบาด โดยอัตราดอกเบี้ยนโยบายของนิวซีแลนด์พุ่งขึ้นอย่างรวดเร็วจากระดับต่ำเป็นประวัติการณ์ที่ 0.25% ในเดือนต.ค.ปีที่แล้ว